Václav Mika

Ing. Václav Mika (* 17. jún 1963, Trenčín) je slovenský manažér a od roku 2021 generálny riaditeľ SLOVAKIA TRAVEL. Bol zakladateľom a generálnym riaditeľom Rádia Expres (1999 – 2006), následne tiež generálnym riaditeľom TV Markíza (2006 – 2010) a Rozhlasu a televízie Slovenska (2012 – 2017). V komunálnych voľbách v roku 2018 neúspešne kandidoval na post primátora Hlavného mesta SR Bratislavy. Zároveň je aj honorárnym konzulom Mexika na Slovensku.

Vzdelanie 
Vyštudoval Fakultu ekonomiky a riadenia výrobných odvetví vtedajšej Vysokej školy ekonomickej v Bratislave, v rokoch 1991 až 1994 získal profesionálne certifikáty v odbore Manažment na Open University Bratislava a v Inštitúte pre manažment v Grazi. Václav Mika bol viacnásobným predsedom poroty Krištáľového krídla v kategórii Divadlo a audiovizuálne umenie.

Pracovné pôsobenie 
1986 – 1993 – Slovenská televízia
1993 – externý poradca Ministerstva kultúry SR
1994 – 1998 – riaditeľ mediálnej agentúry PSMA
1998 – 1999 – podpredseda rady STV, člen rady Konta nádeje
1999 – 2006 – generálny riaditeľ Rádia Expres
2004 – 2011 – prezident Asociácie nezávislých rozhlasových a televíznych staníc
2006 – 2010 – generálny riaditeľ TV Markíza
2010 – 2012 – riaditeľ spoločnosti Milestone group
1. august 2012 – 1. august 2017 – generálny riaditeľ RTVS
od 17. mája 2016 – predseda Správnej rady VŠMU
od 1. 4. 2021 – generálny riaditeľ SLOVAKIA TRAVEL

Politická činnosť

Kandidatúra na primátora Bratislavy 2018 

Bol nezávislým kandidátom na post primátora hlavného mesta SR Bratislavy. Zámer uchádzať sa o post primátora ohlásil na tlačovej konferencii 3. júna 2018 v Sade Janka Kráľa v Petržalke. Heslom jeho kampane bolo NAŠE MESTO JE TO HLAVNÉ.

Volebný program 
Volebný program NAŠE MESTO JE TO HLAVNÉ predstavil 17. augusta 2018. V jeho úvode sa nachádza preambula a 5 princípov, ktorými sa mal riadiť. 

Samotný program bol následne rozdelený do 12-ich programových oblastí:

 Atraktívna a udržateľná doprava
 Kvalitné životné prostredie
 Rešpektované územné plánovanie a mestský rozvoj
 Dostupné bývanie
 Podpora rodín s deťmi
 Aktívni seniori a znevýhodnení obyvatelia
 Kultúra, kreatívny priemysel a turizmus
 Mesto vzdelávania, vedy a inovácií
 Efektívne riadenie a financovanie mesta
 Inteligentné hlavné mesto
 Zvýšenie bezpečnosti
 Spolupráca s verejnosťou a s mimovládnym sektorom

Kandidatúra do NR SR za SaS v roku 2019 
Predseda strany SaS Richard Sulík ho navrhol na 10. miesto kandidátnej listiny strany v parlamentných voľbách 2020. Václav Mika však sa po týždni tohto miesta vzdal, lebo nechcel byť dôvodom, pre ktorý nebudú delegáti nominačnom kongrese hlasovať za Sulíkov návrh kandidátky.

Pracovné ocenenia 
 2006 – TOP Manažér Slovenska: 1. miesto – nevýrobné podniky
 2007 – TOP Manažér Slovenska: 1. miesto – nevýrobné podniky
 2009 – TOP Manažér Slovenska: 2. miesto – nevýrobné podniky
 2014 – TREND Manažér roka – užšia nominácia
 2017 – TREND TOP 2017 – Manažér roka, víťaz

Osobný život 
Mika bol 23 rokov ženatý s podnikateľkou a novinárkou Andreou Mikovou, ich manželstvo bolo bezdetné. V roku 2017 sa rozviedol pre nový vzťah, ktorý udržiaval od roku 2015 s o 25 rokov mladšou Kristínou Maturovou, s ktorou sa oženil v roku 2021. Spolu majú dve dcéry, Michaelu a Marisu.

Referencie

Iné projekty 

Osobnosti z Trenčína
Generálni riaditelia Rozhlasu a televízie Slovenska
Slovenskí politici
Slovenskí manažéri